Honderdduisende Mense By 'Optog Vir Jesus' In Brasilië - Joy! Digital
Honderdduisende Mense By 'Optog Vir Jesus' In Brasilië
In Sao Paulo, Brasilië, het 'n reuse "Optog vir Jesus" onlangs plaasgevind. Die optog is ondersteun deur honderde plaaslike kerke. Die hele land het die opmars deur die media gevolg. Die Argentynse evangelis, Andrew Palau, het 'n duidelike evangelieboodskap gebring.
"Dit is wonderlik om so baie mense te sien wat openlik verklaar dat hulle Jesus volg," het die evangelis gesê. Hy het oor Johannes 10:10 gepreek: " 'n Dief kom net steel en slag en uitroei; Ek het gekom sodat hulle die lewe kan hê, en dit in oorvloed."
Hy het sy toespraak afgesluit met 'n oproep tot bekering en geloof. Hy het dié wat met die opsteek van 'n hand gereageer het op sy uitnodiging en openlik erken het dat hulle die Here Jesus wil volg, het dadelik aangeraai: "Delf in die Skrif, maak seker dat jy by 'n plaaslike kerk aansluit en God elke dag volg."
'n Geskatte twee miljoen Brasiliane, sowel as mense uit Argentinië, Meksiko, Amerika en verskeie Afrika-lande, het aan hierdie Optog vir Jesus deelgeneem. Baie het die vlag van Israel gewaai en hardop gebid vir die Joodse staat en die Joodse volk.
Die konsul van Israel, Dori Gohen, en Zelia Sliozbergas, die leier van die plaaslike tak van B'nai B'rith – 'n internasionale menseregte-organisasie – het as spesiale gaste meegedoen aan die optog. "Met ons deelname betoon ons dankbaarheid aan die evangeliese gelowiges en die Brasiliaanse mense," het Goren gesê. "Die mense van Israel seën Brasilië en die evangeliese gelowiges van Brasilië."
Die konsul het die aanwesiges meegedeel hy verwag dat die Brasiliaanse ambassade in Israel binnekort na Jerusalem sal verskuif soos Guatemala en Paraguay reeds gedoen het.